****

VLADA REPUBLIKE HRVATSKE

Zagreb, 10. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo gospodarstva  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predmet:** Prijedlog odluke o izdavanju dozvole za pridobivanje ugljikovodika na eksploatacijskom polju ugljikovodika „Cerić“

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 28. stavka 2. i članka 48. stavka 4. Zakona o istraživanju i eksploataciji ugljikovodika (,,Narodne novine“, br. 52/18., 52/19. i 31/21.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2024. donijela

**O D L U K U**

**o izdavanju dozvole za pridobivanje ugljikovodika na eksploatacijskom polju ugljikovodika „Cerić“**

**I.**

Vlada Republike Hrvatske izdaje dozvolu za pridobivanje ugljikovodika na eksploatacijskom polju ugljikovodika „Cerić“ investitoru Vermilion Zagreb Exploration d.o.o., Strojarska cesta 20, Zagreb, OIB: 29241599964.

**II.**

Eksploatacijsko polje ugljikovodika „Cerić“ utvrđeno je Rješenjem Ministarstva gospodarstva i održivog razvoja o utvrđivanju eksploatacijskog polja ugljikovodika „Cerić“, KLASA: UP/I-392-01/24-01/30, URBROJ: 517-07-3-2-24-2, od 10. travnja 2024., površine 34,04 km2 i nalazi se na području grada Vinkovci, općina Nuštar, Bogdanovci i Stari Jankovci u Vukovarsko-srijemskoj županiji te je upisano u Registar eksploatacijskih polja ugljikovodika Ministarstva gospodarstva.

**III.**

Količine i kakvoće rezervi ugljikovodika na eksploatacijskom polju ugljikovodika „Cerić“ potvrđene su Rješenjem Ministarstva gospodarstva i održivog razvoja o utvrđivanju količina i kakvoći rezervi, KLASA: UP/I-392-01/23-01/73, URBROJ: 517-07-3-2-23-9, od 11. prosinca 2023., sa stanjem na dan 31. prosinca 2022.

**IV.**

Dozvola za pridobivanje ugljikovodika na eksploatacijskom polju ugljikovodika „Cerić“ izdaje se sukladno provjerenom Projektu razrade i eksploatacije plinskog polja Cerić, KLASA: UP/I-392-01/22-01/20, URBROJ: 517-07-3-1-23-8, od 20. lipnja 2023.

**V.**

Investitor Vermilion Zagreb Exploration d.o.o. je dužan Ministarstvu gospodarstva i Agenciji za ugljikovodike dostaviti najkasnije 30 dana prije početka svake kalendarske godine plan eksploatacije, a koji mora biti u skladu s provjerenom naftno-rudarskom dokumentacijom.

**VI.**

Investitor Vermilion Zagreb Exploration d.o.o. je dužan bez odlaganja u pisanom obliku dostaviti obavijest Ministarstvu gospodarstva o odstupanju pridobivenih količina ugljikovodika od plana eksploatacije.

Ako je došlo do bitnih odstupanja pridobivenih količina ugljikovodika od plana eksploatacije, Ministarstvo gospodarstva zatražit će izradu nove naftno-rudarske dokumentacije.

**VII.**

Sastavni dijelovi ove Dozvole su:

- Zemljovid utvrđenog eksploatacijskog polja ugljikovodika „Cerić“ (Prilog 1.)

- Pregledna karta naftno-rudarskih objekata i postrojenja eksploatacijskog polja ugljikovodika „Cerić“, s označenim katastarskim česticama i granicama katastarskih općina (Prilog 2.)

- Tablica s navedenim katastarskim česticama na eksploatacijskom polju ugljikovodika „Cerić“ (Prilog 3.).

**VIII.**

Investitor Vermilion Zagreb Exploration d.o.o. započinje s uplatama u fond za sanaciju u skladu s procijenjenim planom sanacije sadržanim u provjerenom projektu razrade i eksploatacije, ni u kojem slučaju prije prve godišnjice prve komercijalne eksploatacije, a u svrhu osiguranja provedbe plana sanacije.

Sredstva se polažu na založni namjenski račun koji donosi kamatu.

**IX.**

Po ishođenju uporabne dozvole, investitor Vermilion Zagreb Exploration d.o.o. je dužan započeti naftno-rudarske radove eksploatacije ugljikovodika.

**X.**

Temeljem projekta iz točke IV. ove Odluke dozvola se izdaje na rok od pet godina, počevši od dana izvršnosti ove Odluke.

**XI.**

Ova Odluka objavit će se u „Narodnim novinama“.

**O b r a z l o ž e n j e**

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-10“ („Narodne novine“, br. 63/15. i 61/16.), kojom je Dozvola za istraživanje i eksploataciju ugljikovodika na kopnu u istražnom prostoru ugljikovodika „SA-10“ izdana društvu Vermilion Zagreb Exploration d.o.o., Strojarska cesta 20, Zagreb, OIB: 29241599964 (u daljnjem tekstu: društvo Vermilion).

Na temelju izdane Dozvole društvo Vermilion je potpisalo 10. lipnja 2016. Ugovor o istraživanju i podjeli eksploatacije ugljikovodika za istražni prostor SA-10 s Vladom Republike Hrvatske (u daljnjem tekstu: Ugovor).

Istražno razdoblje sukladno Ugovoru i Zakonu o istraživanju i eksploataciji ugljikovodika (u daljnjem tekstu: Zakon) traje najdulje pet godina te se dijeli na dvije istražne faze pri čemu prva istražna faza traje tri godine i počinje od datuma stupanja Ugovora na snagu, dok druga istražna faza traje dvije godine, a započinje neposredno nakon prve istražne faze.

U razdoblju od lipnja 2016. do ožujka 2023. društvo Vermilion je ispunilo minimalne radne obveze prve i druge istražne faze za istražni prostor ugljikovodika „SA-10“, na koje se obvezao temeljem članaka 5.2.2 i 5.2.3 Ugovora o čemu su izdana Pisana izvješća o ispunjenju minimalnih radnih obveza, a uz prethodne suglasnosti ministarstva nadležnog za energetiku. Društvo Vermilion je izradilo 2019. istražnu bušotinu Cerić-1 kojom je utvrđeno komercijalno otkriće plina o čemu je društvo obavijestilo Agenciju za ugljikovodike. Stekli su se preduvjeti za provjeru Elaborata o rezervama te je Ministarstvo gospodarstva i održivog razvoja donijelo Rješenje o utvrđivanju količina i kakvoći rezervi na predloženom eksploatacijskom polju ugljikovodika Cerić, KLASA: UP/I-310-01/20-03/16, URBROJ: 517-06-3-1-20-10, od 30. srpnja 2020. Nakon ishođenja sve potrebne dokumentacije Ministarstvo gospodarstva i održivog razvoja izdalo je Rješenje o utvrđivanju eksploatacijskog polja ugljikovodika „Cerić“, KLASA: UP/I-392-01/22-01/127, URBROJ: 517-07-3-2-22-2, od 28. studenoga 2022.

Sukladno obuhvatu količine i kakvoće rezervi potvrđenih Rješenjem o utvrđivanju količina i kakvoći rezervi, KLASA: UP/I-392-01/23-01/73, URBROJ: 517-07-3-2-23-9, od 11. prosinca 2023. te nakon ishođenja sve potrebne dokumentacije, Ministarstvo gospodarstva i održivog razvoja izdalo je Rješenje o utvrđivanju eksploatacijskog polja ugljikovodika „Cerić“, KLASA: UP/I-392-01/24-01/30, URBROJ: 517-07-3-2-24-2, od 10. travnja 2024.

Društvo Vermilion je izradilo Projekt razrade i eksploatacije plinskog polja Cerić, koji je provjeren, KLASA: UP/I-392-01/22-01/20, URBROJ: 517-07-3-1-23-8, od 20. lipnja 2023., za koji je provedena procjena utjecaja na okoliš razrade i eksploatacije plinskog polja Cerić koja je dala mjere zaštite okoliša koje su sastavni dio spomenutog projekta, a navedene su Rješenjem, KLASA: UP/I-351-03/21-08/48, URBROJ: 517-05-1-1-22-27, od 24. listopada 2022.

Na temelju članka 28. Zakona, dozvola za pridobivanje ugljikovodika čini neodvojiv sastavni dio dozvole za istraživanje i eksploataciju ugljikovodika i ugovora o istraživanju i eksploataciji ugljikovodika pod uvjetom da se nakon završetka istražnih radova potvrde rezerve ugljikovodika, utvrdi eksploatacijsko polje, izradi i provjeri projekt razrade i eksploatacije te da investitor ispunjava i druge uvjete propisane Zakonom i propisima koji se donose na temelju Zakona.

Nakon ispunjenja svih Zakonom propisanih uvjeta, investitoru će biti izdana dozvola za pridobivanje ugljikovodika, a što Vlada Republike Hrvatske bez provođenja bilo kakvih daljnjih postupaka utvrđuje odlukom o izdavanju dozvole za pridobivanje ugljikovodika, koja se smatra dodatkom ugovora o istraživanju i eksploataciji ugljikovodika.

Budući da je društvo Vermilion ispunilo sve dosadašnje obveze iz Dozvole i Ugovora te je došlo do komercijalnog otkrića što je potvrđeno kroz Rješenje o utvrđivanju količina i kakvoći rezervi, za zahvat razrade i eksploatacije polja Cerić izrađena je Studija o utjecaju na okoliš odnosno proveden je postupak procjene utjecaja zahvata na okoliš te su ispunjeni svi drugi posebni uvjeti (izdana lokacijska dozvola, provjeren projekt razrade i eksploatacije itd.), potrebno je donijeti predmetnu Odluku.

Procjena fiskalnog učinka – ova Odluka utječe na državni proračun Republike Hrvatske budući da se procjenjuje da će prihod u 2024. iznositi 597.252,65 eura. Navedeni prihod se odnosi na novčanu naknadu za ostvarenu eksploataciju ugljikovodika (plina), a koja se plaća na temelju Uredbe o naknadi za istraživanje i eksploataciju ugljikovodika („Narodne novine“, br. 25/20. i 43/23.; u daljnjem tekstu: Uredba) i članka 13.2 Ugovora. Novčana naknada se plaća na početku pridobivanja u iznosu od 119.450,53 eura, kada ukupno pridobivene količine dosegnu 25.000 boe (barel ekvivalent nafte) dodatno se plaća 119.450,53 eura te za svakih dodatnih 25.000 boe još 119.450,53 eura. S obzirom na to da društvo Vermilion planira u 2024. doseći 100.000 boe, procjenjuje se maksimalni prihod u iznosu od 597.252,65 eura. Sukladno Uredbi, društvo Vermilion plaća i novčanu naknadu za površinu utvrđenog eksploatacijskog polja, a koja se izračunava kao umnožak površine utvrđenog eksploatacijskog polja i novčane naknade za površinu utvrđenog eksploatacijskog polja u iznosu od 530,89 eura/km². Navedena naknada u cijelosti je prihod jedinica lokalne samouprave na čijim se površinama nalazi utvrđeno eksploatacijsko polje te se isti procjenjuje na 18.071,50 eura u 2024.

**Uputa o pravnom lijeku:**

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

KLASA:

URBROJ:

Zagreb,

 PREDSJEDNIK

 mr. sc. Andrej Plenković